PATVIRTINTA

 Šilutės lopšelio-darželio „Gintarėlis“

 direktoriaus 2019 m. spalio 2 d.

 įsakymu Nr. V1-64

**ŠILUTĖS LOPŠELIO-DARŽELIO „GINTARĖLIS“**

**PEDAGOGŲ (DARBUOTOJŲ) ETIKOS KODEKSAS**

**I SKYRIUS**

**BENDROSIOS NUOSTATOS**

 1. Šilutės lopšelio-darželio „Gintarėlis“ (toliau – lopšelis-darželis) Pedagogų (darbuotojų) etikos kodeksas (toliau – kodeksas)skelbiamos bendražmogiškosios bei profesinės etikos vertybinės nuostatos ir moralaus elgesio principai, kuriuos įsipareigoja taikyti visi mokytojai ir darbuotojai.

 2. Kodeksas parengtas vadovaujantis Lietuvos respublikos Švietimo ir mokslo ministro 2018 m. birželio 11 d. įsakymu Nr. V-561 patvirtintu Pedagogų etikos kodeksu.

 3. Kodekso paskirtis – padėti įstaigos mokytojams ir bendruomenei suprasti etinio elgesio problemas, kurios gali kilti darbinėje veikloje, tarpusavio santykiuose, viešame gyvenime bei padėti jas spręsti.

 4. Kodeksas papildo mokytojų teisių, pareigų, atsakomybės nuostatas, kurios yra reglamentuotos Lietuvos Respublikos Švietimo įstatyme, lopšelio-darželio darbo tvarkos taisyklėse ir kitose teisės aktuose.

**II SKYRIUS**

**PAGRINDINĖS SĄVOKOS**

 5. Etikos kodekse naudojamos sąvokos:

 Etika – tai asmens elgesį ir veiksmus sąlygojantis vertybių taikymas.

Moralė – tai žmonių elgesį reguliuojančios normos ir principai.

 Mokytojų ir darbuotojų etika – dora, pareigingumu, atsakingumu, kūrybiškumu, sąžiningumu, teisingumu, žmoniškumu, objektyvumu grindžiami tarpusavio ir darbo santykiai, nepriekaištingas etinės elgsenos laikymasis viešame gyvenime.

 Etikos normų pažeidimas – poelgis, veiksmas, elgesys darbe, visuomenėje, tarpusavio bendravime, sukeliantis prieštaringus bendradarbių vertinimus, pasireiškiančius priimtų etikos kodekse dorovinės elgsenos normų nepaisymo, ignoravimo ar pažeidimu, kuris blogina bendrovės mikroklimatą, trikdo darbinę nuotaiką ir darbo ritmą.

Etikos problema – netinkamai padarytas sprendimas ar atliktas veiksmas, pažeidžiant etikos normas.

 Interesų konfliktas – situacija, kai darbuotojas atlikdamas savo pareigas vykdo pavedimus ir priima sprendimus susijusius su jo privačiais interesais.

Privatus darbuotojo interesas – turtinis arba neturtinis darbuotojo suinteresuotumas.

Viešieji visuomenės (valstybės) interesai – visuomenės (valstybės) suinteresuotumas. Visuomenė tikisi, kad darbuotojas į darbą žiūrės kaip į pašaukimą.

Kompetencija – funkcinis gebėjimas adekvačiai atlikti tam tikrą veiklą, turėti jai pakankamai žinių, įgūdžių, energijos.

 Vertybė– idėjos ir įsitikinimai, formuojantys, skatinantys žmogaus būvį ar elgseną.

 Tolerancija– pakantus kitos nuomonės, požiūrių, įsitikinimų, tikėjimo gerbimas.

Patyčios – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kitaip sukelti psichologinę ar fizinę žalą kitam asmeniui.

Patyčių prevencijos ir intervencijos stebėsena – patyčių situacijos įstaigoje stebėjimas, renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.

**III SKYRIUS**

**ETIKOS KODEKSO TIKSLAI IR UŽDAVINIAI**

 6. Kodekso paskirtis nubrėžti tolerancijos ribas lopšelio-darželio narių tarpusavio santykiuose, išryškinti akademinės etikos požiūriu vengtiną elgesį.

7. Esamiems ir naujai priimamiems mokytojams ir darbuotojams padėti geriau suprasti, palaikyti ir puoselėti svarbiausias akademines srities vertybes: teisingumą, sąžiningumą, pagarbą žmogui, toleranciją, profesinę bei pilietinę atsakomybę.

 8. Skatinti mokytojų ir darbuotojų suvokimą, jog etinis aspektas svarbi bet kurios veiklos sprendimo dalis, svarbi prielaida didinti visuomenės pasitikėjimą lopšelio-darželio veikla.

 9. Padėti lopšelio-darželio mokytojams ir darbuotojams vertinti ir spręsti konkrečias darbinio gyvenimo situacijas, kuriose iškyla etinio pobūdžio klausimai.

 10. Vienas svarbiausių tikslų – prevencinio vaidmens svarba neetiško elgesio pasireiškimams, siekiant ugdyti pozityvų elgesį, sukuriant draugišką ir saugią atmosferą.

**IV. PAGRINDINIAI ETIKOS KODEKSO**

**PRINCIPAI IR VEIKLOS  REIKALAVIMAI**

11. Mokytojai ir darbuotojai įsipareigoja aktyviai palaikyti lopšelio-darželio siekius, garbingai elgtis lopšelio-darželio vidaus ir išorės gyvenime, tinkamai reprezentuoti jos vardą Lietuvoje ir užsienyje.

12. Objektyviai vertinti kitų darbus ir pastangas, atskleidžiant nepanaudotas galimybes, kolegiškai patariant ir padedant vieni kitiems.

13. Laiku, atidžiai ir profesionaliai atlikti pareiginėse instrukcijose numatytas funkcijas.

14. Vadovautis skirtingų lyčių lygybės principu, būti tolerantiškiems kitai nuomonei, kitų tautybių, rasių, religinių bei politinių įsitikinimų atstovams.

15. Užkirsti kelią patyčioms (žodinėms, fizinėms, socialinėms, elektroninėms) ir smurto bei prievartos apraiškoms.

16. Į patyčias nedelsiant reaguoti nepriklausomai nuo jų turinio (dėl lyties, seksualinės orientacijos, negalios, religinės ar tautinės priklausomybės, išskirtinių bruožų ar kt.).

17. Suprasti, jog etiką pažeidžia:

17.1. kolegų diskriminavimas dėl dalyvavimo politinėje, visuomeninėje, kultūrinėje ar sportinėje veikloje;

17.2. nesąžininga profesinė konkurencija tarp kolegų, dalyvavimas negarbinguose sandoriuose, visiems darbuotojams skirtos informacijos slėpimas, eskaluojami smulkmeniški konfliktai bei intrigos;

17.3. mokytojo nepagarbus atsiliepimas apie nedalyvaujančio kolegos pedagoginius gebėjimus, asmenines savybes;

17.4. kai paviešinama ar viešai aptarinėjama konfidenciali informacija apie kolegas (darbo užmokestis, karjeros ketinimai, asmeniniai reikalai ir pan.).

18. Suteikiant mokytojo vardą, apdovanojimą, kolegos veiklos pripažinimą turi būti remiamasi tik dalykišku pateikto darbo vertinimu bei profesinėmis pretendento savybėmis, o ne asmeniniu santykiu.

19. Mokytojų ir darbuotojų santykiuose tiesos sakymas, viešumas, tiesos gynimas, draugiškumas ir geranoriškumas yra vieni svarbiausių lopšelio-darželio ,,Gintarėlis“ bendruomenės nario etikos principų.

20. Atsiradus tarpusavio santykiuose konfliktinėms situacijoms, elgtis tolerantiškai, atvirai, objektyviai ir savikritiškai. Išklausyti visų pusių argumentus ir ieškoti objektyviausio sprendimo savame kolektyve.

21. Suprasti, jog akademinei laisvei prieštarauja:

21.1. nepakantumas kitokiai kolegų nuomonei bei argumentuotai kritikai;

21.2. teisės atsakyti į kritiką ar kaltinimus ignoravimas;

21.2. Bendruomenės ir vaikų tėvų išsakomos nuomonės apie priimamus reikšmingus bendruomenei sprendimus sąmoningas ribojimas arba ignoravimas.

22. Tausoti ir atsakingai naudoti įstaigos turtą, medžiaginius išteklius, taupiai naudoti valstybės, rėmėjų, investuotojų lėšas, vykdant įstaigos tikslus, uždavinius ir prisiimtus įsipareigojimus. Šią nuostatą pažeidžia:

22.1. lopšelio-darželio materialinių bei finansinių išteklių naudojimas politinei veiklai, privačiam verslui ar asmeninių poreikių tenkinimui;

22.2. piktnaudžiavimas lopšelio-darželio ištekliais, vykdant projektus ar kitą veiklą;

22.3. kolegų nuosavybės niokojimas – dėl piktavališkumo arba dėl aplaidumo.

23. Lopšelio-darželio apeliacinės bei ginčų komisijos nariai, vadovaudamiesi atsakomybe, viešumu turi siekti teisingai nagrinėti prašymus, skundus, pareiškimus, neturėti asmeninio išankstinio nusistatymo, savo įgaliojimus naudoti, priimant nešališkus sprendimus, nesinaudoti tarnybine padėtimi.

24. Remti ir plėtoti vaikų laisves ir teise, skatinti kolegišką keitimąsi kūrybinėmis idėjomis, plėtoti tarpinstitucinius, tarptautinius ryšius.

25. Kiekvienas mokytojas ir darbuotojas gali ir turi be baimės, tačiau korektiškai ir geranoriškai kelti į viešumą esamas negeroves, jis turi būti teisingai suprastas, tik kaip siekiantis pagerinti bendruomenėje profesinės etikos klimatą.

26. Kiekvienas mokytojas ir darbuotojas turi prisiimti pagal pareigybines funkcijas dalį atsakomybės už sklandų lopšelio-darželio darbą, savo veikloje turi vadovautis bendruomenės viešaisiais interesais, vengti viešųjų ir privačių interesų konflikto.

27. Gerbti ir aktyviai prisidėti, puoselėjant esamas ir kuriant naujas bendruomenės tradicijas.

**V. SKYRIUS**

**MOKYMO (-SI) IR DARBO ETIKA**

 28. Bendraujant ir bendradarbiaujant dalykinėje srityje, pedagogai ir darbuotojai turi būti kompetetingi, kultūringi, humaniški, teisingi, reiklūs sau ir kitiems. Kontroliuoti ir slopinti tokius savo asmeninius bruožus kaip nervingumas, nesusivaldymas, emocinis pasikarščiavimas ir pan..

29. Mokytojai ir darbuotojai privalo nešiurkščiai, neįžeidžiančiai, bet reikliai reikšti kategorišką nepakantumą vykstančioms patyčioms ir smurtui, į patyčias reaguoti nepriklausomai nuo jų turinio (dėl lyties, seksualinės orientacijos, negalios, religinės ar tautinės priklausomybės, išskirtinių bruožų ar kt.), užkirsti kelią vaikų nesąžiningumui, elgesio normų pažeidimo faktams. Vaikų žinių bei įgūdžių vertinimas turi būti teisingas, sąžiningas, suderintas su tikslais, priklausantis nuo vaiko individualumo.

30. Tiesioginių ar netiesioginių dovanų priėmimas iš vaikų tėvų, vertinamas kaip neetiškas poelgis.

31. Primygtinai nereikalauti asmeninio pobūdžio informacijos iš vaiko tėvų (globėjų, rūpintojų).

32. Pasitikėjimo atmosferai kenkia konfidencialios informacijos pateikimas (atskleidimas) tretiesiems asmenims, jų aptarinėjimas su kitais darbuotojais.

33. Neleistina naudoti privataus pobūdžio informacijos apie vaiką be jo tėvų sutikimo kaip mokymo ar tyrimo medžiagą.

34. Neleistinas nekorektiškas, tendencingas kolegos darbo kritikavimas ir sąmoningas menkinimas dėl asmeninės antipatijos, konkurencijos, politinių ar kitokių su darbo profesionalumu nesusijusių motyvų.

**VI. SKYRIUS**

**ETIKOS KODEKSO PRIĖMIMAS IR ĮGYVENDIMAS**

35. Būtina Etikos kodekso sąlyga – viešas jo projekto svarstymas, siekiant, kad jis būtų priimtas kaip įsipareigojimas, o ne įpareigojimas.

36. Priimtas Etikos kodeksas skelbiamas lopšelio-darželio ,,Gintarėlis“ bendruomenei.

37. Lopšelio-darželio ,,Gintarėlis“ bendruomenė įsipareigoja gerbti Etikos kodekso nuostatas ir rūpintis jo veiksmingumu.

38. Etikos kodekso vykdymo priežiūrą atlieka lopšelio-darželio Etikos komisija, susidedanti iš 3 lopšelio-darželio darbuotojų.

39. Etikos komisija savo darbą atlieka, vadovaudamasi patvirtintu Etikos komisijos darbo reglamentu, kurį tvirtina lopšelio-darželio ,,Gintarėlis“ direktorius.

40. Sankcijos už mokytojų, darbuotojų etikos pažeidimus, atsižvelgiant į pažeidimo sunkumą – moralinio poveikio priemones (pvz., pastaba, įspėjimas, įvertinimo paviešinimas ir pan.). Etikos kodekso priežiūrą, vykdančios Etikos komisijos sprendimai yra rekomendacinio pobūdžio, priimant sprendimą dėl darbo sutarties pratęsimo, dėl darbuotojo skyrimo į aukštesnes pareigas, atestuojant aukštesnei kvalifikacinei kategorijai gauti ir vidinės atestacijos metu bei kitais atvejais.

41. Etikos kodeksas negali numatyti visų nepagarbos atvejus pripažintoms pedagoginėms vertybėms atvejų, todėl etikos komisija, spręsdama konkrečius pareiškimus dėl etiškai nederamo elgesio, mokytojų (darbuotojų) etikos kodekso nenumatytais atvejais turi spręsti ar konkretus poelgis suderinamas su mokytojo, darbuotojo Etikos kodekso pripažintomis pamatinėmis etikos vertybėmis, ar gali būti toleruojamas.

42. Etikos kodeksas priimtas kaip lopšelio-darželio bendruomenės sutarimas dėl tam tikrų vertybinių elgesio nuostatų, turi palaikyti etinį susirūpinimą, skatinti svarstyti, diskutuoti etinius klausimus ir jų sprendimo būdus.

37. Etikos kodeksas gali būti papildytas, keičiamas bendru lopšelio-darželio darbuotojų susitarimu, to reikalaujant 1/3 bendruomenės narių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SVARSTYTA IR PRITARTA

Šilutės lopšelio-darželio ,,Gintarėlis“ visuotiname bendruomenės susirinkime

2019 m. rugsėjo 30 d..

SUDERINTA

Šilutės lopšelio-darželio ,,Gintarėlis“ tarybos

2019 m. spalio 2 d.

posėdžio protokoliniu nutarimu

(posėdžio protokolo Nr. V2-5)